ஆகஸ்டு 9 அன்று, கனடா அணுமின் நிலையங்களின் பாதுகாப்பு குறித்து இதுவரை மேற்கொள்ளப்பட்ட நடவடிக்கைகளை மறுபரிசீலனை செய்து அறிக்கை அளிக்க வெளிநிலை ஆலோசனை மறுஆய்வுக் குழு (எக்ஸ்டர்னல் அட்வைசரி ரிவ்யூ கமிட்டி) அமைக்கப்பட்டது. கனாடா பின்பற்றிவரும் ஒழுங்குமுறை நடவடிக்கைகள் போதுமானதா? அந் நடவடிக்கைகள் ஒருங்கிணைந்த வகையில் உள்ளதா? என்பதை விரிவாக ஆய்வு செய்வதற்காகவே இக்குழு அமைக்கப்பட்டது. இக்குழுவில் கனடாவின் அணு ஆற்றல் துறை உள்ளிட்ட அரசுத்துறைகள் எதையும் சேராத நொழில்நுட்ப பொறியாளர்களும் வல்லுனர்களும் சுதந்தரமாகச் செயல்படும் பொறியாளர்களும் வல்லுனர்களுமே உறுப்பினர்களாக நியமிக்கப்பட்டனர். அக்டோ பர் 28 அன்றும் ஃபுகுஷிமா டாஸ்க் போர்ஸின் அறிக்கை இணையத்தளத்தில் வெளியிடப்பட்டது. அதை வெளியிடும்போதே, இது குறித்து மேலும் ஆய்வு செய்து. அதுபோன்ற அணு விபத்துகள் கனடாவில் நிகழ வாய்ப்பு உள்ளதா என்பதைக் கூறுமாறு அனைத்துநாடுகள் அணு ஆற்றல் முகமை(ஐஏஈஏ)யை கேட்டுக்கொள்ளமுடிவு செய்துள்ளதாக சிஎன்எஸ்சி தானாக முன்வந்து அறிவித்தது. டாஸ்க் போர்ஸ் அறிக்கை பிப்ரவரி (2012) 15 அன்று ஆணையக் கூட்டத்தில்தான் விவாதிக்கப்பட உள்ளது. அது ஒரு பொது நிகழ்வாக நடைபெறும். முன்னதாக, அந்த அறிக்கை மீது பொதுமக்கள் தங்கள் சந்தேகங்கள், கேள்விகளை நவம்பர் தொடக்கத்தில் அனுப்புமாறு கேட்டுக்கொள்ளப்பட்டு, அதற்கான பதில்கள் டிசம்பர் முதல் தேதிக்குள் தெரிவிக்கப்பட்டன. இத்தகைய கேள்விகள், பதில்கள் அனைத்தையும் தொகுத்து பிப்ரவரி 15 ஆணையக்கூட்டத்துக்குள் கூட்ட அறிக்கை தயாரிக்கும் பணியில் ஆணைய ஊழியர்கள் ஈடுபட்டு வருகின்றனர். இந் நிலையில் அடுத்த ஆகஸ்டில் அணுக் கதிரியக்க பாதுகாப்பு குறித்த மாநாடு வியன்னாவில் நடைபெறவுள்ளது. அதில் ஃபுகுஷிமா நிகழ்வில் இருந்து கற்றுக்கொண்ட பாடங்களை விரிவான அறிக்கையாகச் சமர்பிக்கவுள்ளதாக ஆணையம் ஏற்கனவே அறிவித்திருப்பது நினைவுகொள்ளத்தக்கது.